tartuNLP/wikipedia-smugri-20251201 huggingface dataset:
Kelme (kaubamärk)

Kelme on 1977. aastal loodud hispaania firmale "Industrias del calzado y prendas deportivas S.L." kuuluv kaubamärk. Peamiselt toodetakse selle kaubamärgi all spordijalatseid. "Kelme" riideid kandis hispaania koondis 1992. aasta Barcelona olümpiamängudel
Välislingid.
http://www.kelme.com/
Kelme (täpsustus)

Sõnal "kelme" on mitu tähendust.
Vostok 1

Vostok 1 (Восток-1) ehk Vostok (Восток) oli Nõukogude Liidu kosmoselaev seeriast Vostok, esimene mehitatud Maa tehiskaaslane.
12. aprillil 1961 sooritas kosmonaut Juri Gagarin sellega esimese kosmoselennu, tehes ühe tiiru Maa-lähedasel orbiidil.
Vostok

Vostok [vast'okk] (vene keeles 'ida') on mitme asja nimi.
Francistown

Francistown on linn Botswanas, Kirderingkonna halduskeskus.
Linn tekkis 1897. aastal ja on saanud nime inglise maavaradeotsija Daniel Francise järgi.
Konstanzi Ülikool

Konstanzi Ülikool ("Universität Konstanz") on Saksamaa lõunaosas Baden-Württembergi liidumaal Konstanzi linnas asuv ülikool. 
Konstanzi Ülikool asutati 21. juunil 1966. 
Ülikoolis õpib üle 9000 üliõpilase, kes on pärit rohkem kui 80 riigist. 
Kõik ülikooli teaduskonnad asuvad ülikoolilinnakuna ühes suures hoonetekompleksis Bodeni järve ääres. 
Loodus-, filosoofia- ja sotsiaalteaduste seast on õppuritel valida ligikaudu 40 eriala vahel.
Kemi jõgi

Kemi (karjala "Kemijoki", soome "Kemijoki", vene "Кемь") on jõgi Euroopas, Karjalas. Algab Ala-Kuittijärvest. Voolab valdavalt itta, läbides kärestikke ja järvi. Suubub Valgesse merre. 
Pikkus 191 km, valgla 27 700 km².
Madal-Beskiidid

Madal-Beskiidid (poola "Beskid Niski", slovaki "Nízke Beskydy") on mäestik Euroopas, Beskiidide idaosas. Kulgeb ida-lääne sihis. Kõrgus kuni 1001 meetrit.
Märket

Märket on kaljulaid Läänemeres Ahvenamaa läänepiiril. Lõunast uhub saarekest Ahvenameri, põhjast Selkämeri ja läänest Ahvenanrauma. Kaljuse taimestikuta laiu pindala on 3,3 ha ja kõrgus kuni 2 m. Laid on jagatud Soome ja Rootsi vahel vastavalt 1809. aasta Hamina rahulepingule. Praegune saart läbiv piirijoon pandi paika S-kujulisena 1985. aastal, arvestades vajadust säilitada kummalegi riigile tema esialgne rannajoon ja püügiõigused. Majakas ja abihooned, mille soomlased rajasid 1885. aastal eksikombel saare kõige kõrgemale kohale Rootsi poolele, liidendati tagasi Soome territooriumile, tagastades sama suure maa-ala saare idaosast. Soome pool kuulub Hammarlandi valla koosseisu, Rootsi pool jaguneb Östhammari valla ja 
Norrtälje valla vahel.
Märket on Soome läänepoolseim maismaapunkt. See on teadaolevalt üks maailma väiksemaid meresaari, mis on jaotatud kahe riigi (ja samas kolme erineva omavalitsuse) vahel. Veel veidi väiksem võib olla Koiluoto Kagu-Soomes piiril Venemaaga. 
Märketi majakas hakkas tööle automaatrežiimis 1977. aastal, 1979. aastast on saar asustamata.
Frederick Windsor

Lord Frederick Windsor (Frederick Michael George David Louis Windsor; sündinud 6. aprillil 1979 Londonis Paddingtoni haiglas) on Kenti prints Michaeli ja Kenti printsess Michaeli poeg; tal on ka noorem õde Gabriella. Briti troonipärimisjärjekorras on Frederick 31. kohal.
Haridus.
Ta õppis Sunningdale'i koolis, Etoni Kolledžis ning hiljem Oxfordi ülikoolis klassikalist kirjandust.
Töö.
Lord on töötanud pangas ning olnud Burberry jaoks modell. Praegu on ta muusikaarvustaja, peaasjalikult ajakirja Tatler jaoks.
Skandaalid.
Frederick on meedial hambus olnud kahe asja pärast. Esiteks on ta saanud süüdistuse kokaiini tarvitamise eest; tema karistus tühistati hiljem ning ta kaebas kohtusse Daily Maili, kes sellest vahejuhtumist loo oli kirjutanud. 2002 avaldati mitmeid lugusid, mis väitsid, et lord oli kuulunud ka nüüdseks tegevuse lõpetanud homoseksuaalsete meeste klubisse.
2007. aasta oktoobris lahvatanud skandaali, kus kaks meest asusid kuningliku perekonna liikmelt raha välja pressima väidetava seks- ja narkootikumide videoga, seostatakse Frederickiga. Kahtlusalune Ian Strachan on kinnitanud oma advokaatidele, et on kohtunud lord Frederick Windsoriga. 
Isiklikku.
Ta on abielus Sophie Winklemaniga. Neil on kaks tütart: Maud ja Isabella.
Gabriella Kingston

Leedi Gabriella Kingston (sünninimi Gabriella Marina Alexandra Ophelia Windsor; sündinud 23. aprillil 1981 Londonis St. Mary haiglas) on Kenti printsi Michaeli ja Kenti printsessi Michaeli teine laps; tal on ka vanem vend Freddie. 
Leedi Gabriella oli 2011. aastal Briti troonipärimisjärjekorras 38. kohal ja 2021. aastal 54. kohal.
2019. aastal abiellus ta Thomas Kingstoniga.
Antony Armstrong-Jones

Antony Charles Robert Armstrong-Jones, 1. Snowdoni krahv (7. märts 1930 London – 13. jaanuar 2017 London) oli inglise fotograaf, Emmy võitnud dokumentalist ja printsess Margareti, kuninganna Elizabeth II noorema õe abikaasa aastatel 1960–1978.
Noorpõlv.
Antony Armstrong-Jones sündis 7. märtsil 1930 Londonis. Tema isa Ronald Owen Lloyd Armstrong-Jones (1899–1966) oli advokaat ja ema Anne Messel (1902–1992) oli seltskonnadaam. Antony pärines aristokraatlikust suguvõsast, kuid ei omanud enne abielu ühtegi tiitlit.
Ta õppis Etoni Kolledžis ja Cambridge'i ülikoolis. Pärast ülikooli lõpetamist töötas ta fotograafina, olles tegev moe-, disaini- ja teatrialal. Tema karjäär portreefotograafina sai tuult tiibadesse ning ta sai tuntuks oma fotodega kuninglikust perekonnast.
Esimene abielu.
26. veebruaril 1960 kihlus Armstrong printsess Margaretiga ning nad abiellusid 6. mail 1960 Westminster Abbeys. 1961 sai mehest Snowdoni krahv ja Linley vikont. Abielupaaril sündis kaks last:
Abielu hakkas aga kiiresti lagunema, kuna krahvil ja krahvinnal olid vastakad iseloomud ning pikkade tööpäevade tõttu veetsid nad koos väga vähe aega. Abielu lõppes lahutusega 1978.
Teine abielu.
Pärast lahutust abiellus Armstrong 15. detsembril 1978 Lucy Mary Daviesega. Nende ainus laps leedi Frances Armstrong-Jones sündis seitse kuud hiljem, 17. juulil 1979. See abielu lõppes kaks kümnendit hiljem, kui tuli välja, et mees oli kohtunud teiste naistega ning tal oli ka abielu ajal sündinud illegitiimne laps.
Hilisem elu.
Krahvi illegitiimne poeg Jasper William Oliver Cable-Alexander sündis 30. aprillil 1998. Tema ema oli Melanie Cable-Alexander, ajakirja Country Life toimetaja. 
Mehe armuke Anne Hill, kellega ta oli suhelnud kakskümmend aastat, tegi 1. jaanuaril 1996 enesetapu.
1999. aastal sai temast parun Armstrong-Jones.
David Armstrong-Jones

David Albert Charles Armstrong-Jones, 2. Snowdoni krahv (sündinud 3. novembril 1961 Clarence House'is Londonis) on printsess Margareti ja Antony Armstrong-Jonesi poeg, kuninganna Elizabeth II õepoeg. 
Ta on 2024. aasta seisuga Briti troonipärimisjärjekorras 25. kohal. Tal on noorem õde Sarah. 
8. oktoobril 1993 abiellus ta Serena Stanhope'iga (sündinud 1. mail 1971). Paaril on kaks last: 
Davidit kui Snowdoni krahvi vanimat poega nimetatakse mitteametlikult Linley vikondiks.
Sarah Chatto

Leedi Sarah Chatto (Sarah Frances Elizabeth Armstrong-Jones; sündinud 1. mail 1964) on printsess Margareti ja Antony Armstrong-Jonesi tütar, kuninganna Elizabeth II õetütar. 
2022. aasta seisuga Suurbritannia troonipärimisjärjekorras on ta 27. kohal, sünni ajal oli ta 7. kohal. 
Ta sündis Kensingtoni palees. Tal on vanem vend David. 
Ta on õppinud Camberwelli kunstikoolis ja Middlesexi Polütehnikumis.
14. juuli 1994 abiellus ta Daniel Chattoga (s. 22. aprillil 1957), kes on näitleja. Paaril on kaks poega:
Leedi Chatto on kutseline maalikunstnik ja Kuningliku Balleti asepresident.
Tom Parker Bowles

Tom Parker Bowles, täisnimega Thomas Henry Charles Parker Bowles (sündinud 18. detsembril 1974) on inglise ajakirjanik, laiemalt tuntud kui praeguse kuninganna Camilla poeg esimesest abielust. Tema ristiisa ja ema praegune abikaasa (võõrasisa) on Suurbritannia kuningas Charles III. 
Parker Bowles on üks oma ema Camilla ja isa Andrew abielust sündinud kahest lapsest. Tal on noorem õde Laura Lopes (sündinud Parker Bowles). 
Ta on õppinud Etoni Kolledžis ja Oxfordi ülikoolis ning on väljaannete Mail On Sunday ja Tatler kokandusrubriigi autor. Parker Bowlesi esimene kokandusraamat "E Is For Eating - An Alphabet Of Greed" avaldati 2004. aastal. 
Tom Parker Bowles ja Sara Buys, ajakirja Harpers &amp; Queen moetoimetaja, abiellusid 10. septembril 2005. Laulatusel olid teiste seas kohal nii tema isa Andrew ja võõrasema Rosemary Parker Bowles kui ka äsja uuesti abiellunud ema Camilla oma abikaasa (nüüdse kuninga) Charlesi ja viimase poegade, prints Williami ning prints Harryga.
Tom Parker Bowles ja Sara Buys lõpetasid kooselu 2018. aastal. Neil on kaks last.
Sõbrad

"Sõbrad" (originaalpealkirjaga "Friends") on Ameerika Ühendriikide situatsioonikomöödia kuuest New Yorgis elavast sõbrast. Sarja stsenaristid olid David Crane ja Marta Kauffman.
"Sõbrad" on populaarseim eetris olnud situatsioonikomöödia telesarjade ajaloos. Sari oli eetris aastatel 1994–2004. "Sõbrad" on võitnud auhindu, seejuures lemmikkomöödiasarja People's Choice Awardi kuuel aastal järjest ja silmapaistva komöödiasarja Emmy.
Eestis näitas sarja esimest korda Kanal 2 aastatel 1998–2005.
Süžee.
Seriaal keskendub kuueliikmelise sõpruskonna igapäevaelule. Sellesse kuuluvad:
Seriaal algab, kui Rachel on oma kihlatu Barry altari ette jätnud. Naine asub elama oma lapsepõlvesõbranna Monica juurde, kelle eelmine kaasüüriline Phoebe on hiljuti välja kolinud. Esimest korda iseseisev Rachel leiab tööd ettekandjana, hiljem töötab ta moevaldkonnas. 
Karjääririndel edukas Ross lahutab sarja kümne hooaja jooksul kolm abielu. Tema esimene abikaasa osutub lesbiks, teine abielu puruneb, kui Ross kutsub oma tulevast kaasat abieluvandes Racheliks. Kolmas abielu sõlmitakse Las Vegases alkoholijoobes Rossi ja Racheli vahel, ka see lõppeb lahutusega. Abielude vahel on Ross suhtes Racheliga, kellesse ta armus juba keskkoolipäevil. Noortel on keeruline kokku-lahku suhe, kaheksandas hooajas sünnib nende tütar Emma. 
Rossi parim sõber Chandler ja Monica leiavad üksteist neljanda hooaja lõpus. Paaril tekib suhe, mida nad oma sõprade eest mitu kuud varjavad. Seitsmendas hooajas Monica ja Chandler abielluvad ning seriaali lõpus lisanduvad nende perekonda adopteeritud kaksikud. 
Chandleri korterinaabri Joey näitlejakarjäär saab hoo sisse sarjas "Days of our Lives", kus ta mängib ajukirurgi. 
Phoebel on telesarja jooksul kolm märkimisväärset suhet. Viimane neist on klaveriõpetaja Mike Hanniganiga, kellega ta viimases hooajas abiellub. Neljanda hooaja osades on Phoebe surrogaatema oma poolvenna ja ta naise kolmikutele.
Osatäitjad.
Külalisrollid.
Kümneaastase eetrisoleku ajal täitsid "Sõprades" külalisrolle paljud tollased ja tulevased filmitähed. Nende hulgas oli näiteks Brad Pitt, George Clooney, Danny DeVito, David Arquette, Brooke Shields, Julia Roberts, Bruce Willis, Gary Oldman, Sean Penn, Jean-Claude Van Damme ja Alec Baldwin. Tuntud näitlejaid nägi ka seriaali peategelase perekonnaliikmete rollis. Racheli õdede rollis olid Reese Witherspoon ja Christina Applegate, Phoebe venda mängis Giovanni Ribisi ja Chandleri vanemate osatäitjad olid Morgan Fairchild ja Kathleen Turner.
Chalkidike maakond

Chalkidike maakond (kreeka "νομός Χαλκιδικής") on endine 2. järgu haldusüksus (maakond) Kreekas Kesk-Makedoonia piirkonnas Chalkidike poolsaarel.
Antiikajal oli osa Traakiast.
Paulo Wanchope

Paulo César Wanchope Watson (sündinud 31. juulil 1976 Heredia) on endine Costa Rica jalgpallikoondise ründaja.
Costa Rica rahvuskoondises mängis Paulo Wanchope esimest korda 3. oktoobril 1996, kui kohtuti Venezuela jalgpallikoondisega. 2008. aastal lõpetas ta rahvuskoondises mängimise. Ta mängis 12 aasta jooksul 73 mängu ja lõi 45 väravat.
Pärast jalgpallurikarjääri lõppu on ta tegutsenud treenerina. Aastatel 2014–2015 oli ta Costa Rica koondise peatreener.
Isiklikku.
Paulo Wanchope on 182 cm pikk.
Choummaly Sayasone

Choummaly Sayasone (sündinud 6. märtsil 1936 Vat Neua külas, Attapeu provintsis) on Laose sõjaväelane ja poliitik.
Ta oli 8. juunist 2006 kuni 22. jaanuarini 2016 Laose Rahvarevolutsioonilise Partei peasekretär ja 8. juunist 2006 kuni 20. aprillini 2016 Laose Demokraatliku Rahvavabariigi president.
Alates 1954. aastast võttis Choummaly Sayasone sõdurina osa revolutsioonilisest liikumisest. 7. detsembril 1955 sai temast Lao Rahvarevolutsioonilise Partei liige. Järgmise kahekümne aasta jooksul tegi ta peamiselt sõjaväelist karjääri, juhatades mitmeid väeüksuseid.
Tal on kaks diplomit: üks sõjaväelisest õppeasutusest Nõukogude Liidus ja teine politoloogia alal Vietnami ülikoolist.
1972–1980 oli ta staabiülem ja 1980–1982 Laose armee kindralstaabi ülema asetäitja. Aastal 1982 nimetati Sayasone kaitseministri asetäitjaks ja partei keskkomitee liikmeks. Aastal 1986 sai temast partei keskkomitee poliitbüroo ajutine liige. Kindralleitnandi auaste anti talle 1990.
Aastatel 1991–2001 oli Choummaly Sayasone Laose Demokraatliku Rahvavabariigi kaitseminister. 2001 sai temast riigi asepresident ning Riikliku Kaitse ja Julgeoleku Keskkomitee aseesimees. Partei poliitbüroo alaliseks liikmeks nimetati 2003. aastal.
21. märtsil 2006 valiti ta Laose Rahvarevolutsioonilise Partei peasekretäriks. Sama aasta 8. juunil valis riigi parlament Choummaly Sayasone ühtlasi Laose Demokraatliku Rahvavabariigi presidendiks.
Seriaalide loend

"Siin on loetletud teleseriaale ja videoseriaale."
Riihimäki

Riihimäki on linn Soomes Kanta-Häme maakonnas. Asub 70 km Helsingist põhjas.
Linn tekkis kohta, kus 1870. aastal valminud Peterburi-Riihimäe raudteeliin liitus Helsingi-Hämeenlinna raudteega.
Bouasone Bouphavanh

Bouasone Bouphavanh (sündinud 3. juunil 1954 Salavani provintsis) on Laose poliitik.
Ta on omandanud hariduse Laoses ja Nõukogude Liidus ning osalenud üliõpilasrahutustes parempoolse valitsuse vastu 1975. aastal.
3. oktoobrist 2003 kuni 8. juunini 2006 oli Bouasone Bouphavanh peaministri esimene asetäitja. Varem on ta olnud peaministri kolmas asetäitja ja Riikliku Plaanikomitee esimees. Ta on ühtlasi Laose Rahvarevolutsioonilise Partei keskkomitee poliitbüroo liige.
8. juunist 2006 kuni 23. detsembrini 2010 oli ta Laose Demokraatliku Rahvavabariigi peaminister.
Agustín Delgado

Agustin Delgado (sündinud 23. detsembril 1974 Ambuquí) on endine Ecuadori jalgpallur, ründaja.
Ecuadori jalgpallikoondisse kuulus Delgado aastatel 1994–2006. Ecuadori rahvuskoondises mängis ta esimest korda 14. augustil 1994, kui kohtuti Peruuga. Ta on 31 väravaga Ecuadori läbi aegade suurim väravakütt. 2002. aasta maailmameistrivõistluste alagrupimängus lõi ta värava Mehhiko vastu ning 2006. aasta maailmameistrivõistluste alagrupimängus värava Poola ja Costa Rica vastu.
Pärast jalgpallurikarjääri lõppu astus Delgado poliitikasse. 2013. aastal valiti ta Ecuadori parlamenti.
Isiklikku.
Agustín Delgado on 187 cm pikk ja kaalub 83 kg.
Carlos Tenorio

Carlos Vicente Tenorio Medina (sündinud 14. mail 1979) on Ecuadori jalgpallikoondise endine ründaja.
Ecuadori rahvuskoondises mängis Tenorio esimest korda 14. novembril 2001, kui kohtuti Tšiiliga. Aastatel 2001–2011 mängis ta koondises kokku 51 korda ja lõi selle aja jooksul 12 väravat.
Tenorio esines Ecuadori koondises kahtedel maailmameistrivõistlustel. 2006. aasta jalgpalli maailmameistrivõistlustel lõi ta koondise esimeses mängus Poola vastu avavärava.
Isiklikku.
Carlos Tenorio on 182 cm pikk ja kaalub 78 kg.
Fritz-Walter-Stadion

Fritz-Walter-Stadion on jalgpallistaadion Saksamaal Kaiserslauternis. 
See on jalgpalliklubi 1. FC Kaiserslautern kodustaadion.
Staadion valmis 1926. aastal ja renoveeriti 2002. ja 2003. aastal. 
Staadion on saanud nime 1954. aasta jalgpalli maailmameistrivõistlused võitnud Saksamaa koondise kapteni Fritz Walteri järgi.
Staadion mahutab 49 780 pealtvaatajat.
Hemer

Hemer on linn Saksamaal Nordrhein-Westfaleni liidumaal. 
Hemerit on esmamainitud 1072. aastal ("Hademare"). Linnaõigused sai 1936. aastal.
Alupka

Alupka on linn Ukrainas Krimmi lõunarannikul. Asub Jaltast 17 km edelas 1234 meetri kõrguse Ai-Petri mäe lõunajalamil.
Alupka on kuurortlinn. Valitseb vahemereline kliima: augusti keskmine õhutemperatuur on 24,6 °C, veebruari keskmine õhutemperatuur +3 kuni +4 °C, aasta keskmine sademete hulk 400 mm. Keskmine veetemperatuur on suvel 22 kuni 28 °C.
Vanimad inimasustuse jäljed Alupka alal pärinevad 8. aastatuhandest eKr.
Alupka oli algselt kreeklaste koloonia. Väidetavalt tuleb neilt ka linna nimi: "alōpex" tähendab vanakreeka keeles 'rebane'.
Seejärel läks Bütsantsi võimu alla. 960. aastal on Alupkat esmamainitud ühes keisri Romanus II dokumendis.
14. ja 15. sajandil kuulus asula genovalastele ja kandis Lupico nime.
1475–1774 kuulus Alupka Krimmi khaaniriiki.
Pärast Krimmi sõda liideti asula 1783 Venemaaga ja kuulus vürst Grigori Potjomkinile, 1823. aastast vürst Mihhail Vorontsovile. 1789. aastal oli Alupka 211 elanikuga küla.
1828–1846 lasi Mihhail Vorontsov ehitada endale Alupkasse Vorontsovi palee. Jalta konverentsi ajal elas seal Winston Churchill.
20. sajandi hakul sai Alupka tuntuks kuurordina, kus on puhanud hulgaliselt kuulsusi. Esimene sanatoorium rajati 1902. 1938 sai Alupka linnaks. Kahe maailmasõja vahel ehitati korralik infrastruktuur ja 24 mitut tüüpi ravilat. Tänapäeval on Alupkas 13 ravilat, nende seas sanatoorne kool tuberkuloosi põdevatele lastele.
1987 valmis tõstuk, mis viib reisijaid Ai-Petri mäe otsa ja tagasi. Tõstuki tee on jagatud kahte ossa. Tõstukist avaneb suurepärane vaade ümbrusele ja Mustale merele.
Tänapäeval hõlmab linn 4,5 km pikkuse rannariba. Linnas elab 8700 inimest (2005).
Linnas ühistranspordi moodustab üks rõngakujuline bussiliin.
Alupka järgi on nimetatud asteroid 2508 Alupka.
Justament

Justament on eesti ansambel, mis tegutseb alates 28. oktoobrist 1980. 
Ansambel kasvas välja ansamblitest Miks JUTITA ja Salong.
Justament alustas rahvaliku ja kantrimuusikaga, viljeles "bluegrass"i ja "country rock"i, pöördus siis "beat"-muusika radadele ja nüüd esitab segu sellest kõigest.
Alates 1990. aastatest on kavas peamiselt omalooming. Põhilised lugude meloodia autorid on läbi aegade olnud Vello Toomemets, Indrek Kalda, Toomas Lunge, Viktor Vassiljev. Tekste on kirjutanud Juhan Sütt, Hando Runnel, Villu Kangur, Anzori Barkalaja, Katrin Pärn, Heldur Karmo.
Eesti Muusikaauhinnad 2016 auhinnatseremoonial, 28. jaanuaril Nordea Keskuses, anti Justamendile auhind panuse eest Eesti Muusikasse.
Onu Bella ja Öörahu

Onu Bella ja Öörahu oli eesti ansambel, mis tegutses Tartus 1. augustist 1988 kuni . 
Ansambel tuli taas kokku kevadel 2009.
K.A.O.S.

K.A.O.S. oli 1994–1996 Kärdlas tegutsenud punkbänd.
Alušta

Alušta on linn Ukrainas Krimmi lõunarannikul. Asub Jaltast 32 km kirdes. Pärast Krimmi õigusvastast annekteerimist märtsis 2014 on linn "de facto" koos Krimmi Vabariigiga Venemaa valduses.
Alušta on kuurortlinn. Valitseb vahemereline kliima – augusti keskmine õhutemperatuur on 23,8 °C, detsembri keskmine õhutemperatuur +3 °C, aasta keskmine sademete hulk 430 mm.
Alušta kuulus Bütsantsile ning kreeklased nimetasid linna "Aluston" ("Αλουστον"). 14. sajandist alates kuulus Genovale ning kandis nime "Lusta".
Enamik linnaelanikest olid krimmitatarlased kuni nende küüditamiseni 18. mail 1944.
Liimliide

Liimliide on liimi abil moodustatud liikumatu ühendus toorikute või detailide vahel. Põhiliselt kasutatakse sünteetiliste vaikude alusel saadud liime. Liimliidet kasutatakse paljude materjalide puhul, sealhulgas masinaehituses. Liimliide on üks kõige levinumaid viise puittoodete seotiste moodustamiseks.
Liimide valmistamine.
Liimid valmistatakse spetsiaalsete lahustena fenoolformaldehüüd-, karbamiid-, räniorgaanilistest, epoksü- ja teistest sünteetilistest vaikudest ning ühenditest.
Liimliite tugevus.
Liimliite tugevuspiir on 1–40 MN/m2 ning oleneb ühenduse konstruktsioonist, liimi margist ja temperatuurist, millel õmblus töötab. Mittemetallide liimimisel saavutatakse tavaliselt ühendatavate detailide ja liimõmbluse võrdtugevus, kuid metallide liimimisel osutub liimõmbluse tugevus alati metalli omast märgatavalt väiksemaks. Kõige tugevamad on liimliited, mis töötavad kas ainult tõmbele või ainult nihkele.
Dagö

Dagö on Eesti ansambel, mille asutasid 1998. aasta sügisel Lauri Saatpalu, Peeter Rebane ja Tiit Kikas. 
2000. aasta suveks oli valmis esimese plaadi materjal, mille etnofolkrokilik kõlapilt osutus nii uudseks, et plaadi väljaandmisega julges lõpuks riskida vaid plaadifirma Hyperrecords. Risk tasus end kuhjaga, albumit osteti hästi ja 2001. aasta kevadel toimunud Eesti Muusikaauhindade galal kuulutati ansambel parimaks etno/folkartistiks.
2001. aasta suvel võitis Dagö Pärnus "Lühima öö improvisatsioonifestivali" peapreemia, sügisel mängis ta Tallinnas soojendajana enne Jethro Tulli kontserti.
Tiit Kikas lahkus Dagöst 2002. aasta algul, umbes samal ajal ühines ansambliga nende kauaaegne "nähtamatu liige", muusik ja helirežissöör Kristo Kotkas. Sama aasta suvel ilmus kahes versioonis (nn tavaline ja "limited edition" – laulude arv ja järjekord on mõlemal versioonil sama) nende teine album "Toiduklubi", mis tagas Dagöle järgmistel Eesti Muusikaauhindade jagamistel 2003. aasta kevadel aasta ansambli auhinna.
2003. aasta suvel rändas Dagö kontsertidega mööda Eesti kontserdilavasid koos Ultima Thulega, sügisel ilmus kolmas album "Hiired tuules", mis valiti aasta parimaks bändialbumiks ja Dagö järjekordselt aasta ansambliks. Trummide taha istus Petteri Hasa.
Suvel 2004 käis Dagö turneel koos Singer Vingeriga. Pärast kaks ja pool aastat kestnud pausi ilmus 2006. aasta märtsis Dagö album "Joonistatud mees". Sama aasta juulis andis ansambel üle Eesti kaheksa suurt kontserti.
Augustis 2007 kutsus Dagö oma fännid Palmse mõisa, kus anti kaks kontserti. Kontserdid salvestati ning DVD-st ja CD-st koosnev duubelkomplekt "Dagö DVD+CD" (tuntud ka pealkirjaga "Dagö Palmses") ilmus novembris ja jälle kahes versioonis, mis erinevad teineteisest vaid pakendi – DVD-karp "vs." CD-karp – poolest.
2008. aasta kevadel ilmus Dagö viies stuudioalbum "Möödakarvapai". Lahkus Kristo Kotkas ja helimeheks tuli Lauri Lepik. Samal suvel käis Dagö jälle turneel, seekord koos Chalice'i, Lenna Kuurmaa ja Kristiina Piperaliga. Novembris anti kümnenda sünnipäeva puhul üle Eesti kolm kontserti ja teatati, et ansambli tegevus peatatakse.
Sügisel 2010 alustas Dagö taas stuudios tööd ja uue koosseisuga salvestatud uus album "Plaan Delta" ilmus märtsis 2011. Plaadi ametlik esitluskontsert toimus 10. aprillil Nokia Kontserdimajas. 2011. aasta suvel toimus koos Bonzo ja Tõuniga üle-eestiline tuur "Plaan D – Munadega muusika", mille käigus anti kokku üheksa kontserti – Türil (22. juuli), Pärnus (23. juulil), Haapsalus (24. juulil), Pirital (26. juulil), Rakveres (27. juulil), Tartus (28. juulil), Võru-Kubijal (29. juulil), Kuressaares (30. juulil) ja Raplas (31. juulil). 
2020. aasta kevadel ilmus Dagö seitsmes stuudioalbum "Küte". 
Koosseis.
Ansambli koosseisu kuulunud muusikuid
Jäääär

Jää-äär on Eesti ansambel, mis on tegutsenud 1991. aastast.
Koosseis.
Ansamblis on tegutsenud veel Andrus Rootsmäe, Aivar Otsing, Riho Sibul, Indrek Kalda, Arvo Urb.
Mahavok

Mahavok on eesti ansambel. 
Ansambli tegevus.
Ansambel alustas tegevust progressiivse roki ansamblina "Spiraal" ja seda Padisel. Ansambli liider Heini Vaikmaa on nimelt sealt pärit. Lavale astuti esimest korda Mahavoki nime all veebruaris 1982 ansambli Radar soojendusbändina. 
Mahavoki nimi on kokku pandud ansambli algkoosseisu kuulunud muusikute perekonnanimede esitähtedest: Karl Madis, Kalev Aas, Sven Himma, Raul Arras, Heini Vaikmaa, Peeter Oronen ja Kristjan Kirme. Mitmed Mahavoki algkoossseisu liikmed on Georg Otsa muusikakooli estraadiosakonna esimese lennu vilistlased. Kitarrist Vaikmaa sai koos Andres Valkoneniga ainsana oma lennust Uno Naissoo käest ka eraldi kompositsioonitunde.
1982. ja 1983. aastal saadi Tartu muusikapäevadel tulevikulootuse preemia.
Heini Vaikmaa loodud värskete kujunditega muusika ning Kare Kauksi isikupärane laulumaneer tõid ansamblile edu nii Eestis kui kaugemal: 1987. aasta Tartu muusikapäevadel võitis Mahavok peaauhinna, samal suvel pälvis Kare Kauks esikoha rahvusvahelisel lauljate konkursil Jurmalas Heini Vaikmaa lauludega "Mägede hääl" ja "Minna lihtsalt nii". 
Tuntud festivalidel osalemistest võib veel ära märkida Roskilde festivali (1990), Rock Summeri ja Rabarocki. Pärast mõningast vaheaega naasis Mahavok kontserdilavadele 2008. aastal, kui anti Padise kloostris kontsert Heini Vaikmaa 50. sünnipäeva puhul. 
2013. aastal anti Mahavokile Kuldne plaat panuse eest Eesti popmuusikasse, 2019. aastal pälvis Mahavok Eesti muusikaauhindade galal auhinna panuse eest Eesti muusikasse. 
Ansambli algtuumikust on Kalev Aas, Raul Arras ja Heini Vaikmaa koos musitseerinud ligi 50 aastat.
Koosseis.
Praegune koosseis
Ansambli koosseisu on varem kuulunud 
Mahavokiga üles astunud uue põlvkonna soliste
Must Q

Must Q oli aastatel 1995–1997 tegutsenud Eesti ansambel, mis esitas räpp- ja tantsumuusikat.
Jelovaja

Jelovaja (vene "Еловая", "Большая Еловая"; ka "Чижандзи") on jõgi Aasias Venemaa Krasnojarski krais. Voolab Lääne-Siberi madalikul soisel alal valdavalt loodesse, suubub vasakult Ketti.
Pikkus 331 km, valgla 6230 km².
Ida-Beskiidid

Ida-Beskiidid (poola "Beskidy Wschodnie", slovaki "Východné Beskydy", ukraina "Східні Бескиди" (Shidni Beskidõ)) on mäestik Euroopas, osa Karpaatidest. 
Ida-Beskiidide hulka kuuluvad Madal-Beskiidid ja Bieszczady mäed. Mägede kõrgus ulatub kuni 1348 meetrini.
Komandorisaared

Komandorisaared (vene "Командорские острова") on osa Aleuutidest, piirnevad edelas Vaikse ookeaniga ja kirdes Beringi merega. Pindala 1848 ruutkilomeetrit. Saared on mägised, kõrgus kuni 751 m. Kuuluvad Venemaale ja moodustavad Kamtšatka krai Aleuudi rajooni.
Saared avastas Semjon Dežnjov 1684. aastal. Komandorisaared said nime Vitus Beringi järgi, kes suri seal 1741 pärast laevahukku. Aleuudid asustasid saared 19. sajandi alguses. Tänapäeval on 2/3 elanikest venelased ja 1/3 aleuudid. 
Suuremad saared on Beringi saar ja Mednõi saar.
Villingen-Schwenningen

Villingen-Schwenningen on linn Baden-Württembergi liidumaal Saksamaal, Schwarzwald-Baari kreisi keskus. Asub Schwarzwaldi idaservas.
Villingen-Schwenningen loodi 1972. aastal Villingeni ja Schwenningeni linna liitmise teel. Kuigi linn on ühtne, on linna kaks osa endiselt platooga eraldatud ja omanäolised. Villingen kuulus varem Badenile ja Schwenningen Württembergile.
Linnast saab alguse Neckari jõgi.
Göppingen

Göppingen on linn Baden-Württembergi liidumaal Saksamaal, Göppingeni kreisi keskus. Asub Švaabi Juura servas Filsi jõe ääres, Stuttgardist 40 km idas.
Vanim viide Göppingenile kroonikas on 1110. aasta kohta, säilinud kirjalikus ürikus on asulat esmamainitud 1154. aastal. 
1784. aastal hävitas tulekahju peaaegu kogu linna, kuid see ehitati uuesti üles.
Göppingenis on sündinud Jürgen Klinsmann.
Kemi (Soome)

Kemi on linn Soomes Lapi maakonnas Põhjalahe kaldal Kemijoki suudmes.
Linna pindala on 102,59 km², sh sisevete pindala 7,32 km². Koos merealadega (644,85 km²) on pindala 747,44 km² (1. jaanuari 2008 seisuga Soome valdade seas 158. koht).
Kemi asutati Vene keisri Aleksander II korraldusega 5. märtsist 1869 looduslikku sadamakohta. Kemist sai tähtis puidutööstuse keskus. 1902. aastal sai linn raudteeühenduse ja 1939. aastal lennuvälja.
Talvesõda ja Jätkusõda läksid Kemist mööda, aga Lapi sõjas õhkisid sakslased kõik Kemijoe sillad ja üritasid õhku lasta ka 51 meetri kõrgust linnahalli, mille ülemised korrused töötasid veetornina. Maja jäi püsti, sest vesi oli tornist välja lastud. Sakslased seda ei teadnud ja arvasid, et ülemiste korruste raskuse tõttu ei ole palju lõhkeainet tarvis. Majale paigaldati mälestustahvel.
18. augustil 1949 toimus Kemis mitme tuhande osavõtjaga tööliste meeleavaldus, mida politsei tulistas. Kaks inimest sai surma.
Tänapäeval on linna suurimad tööstusharud paberi- ja puidutööstus. Kemi lähedal on Euroopa ainus kroomikaevandus.
Kemis on polütehniline instituut.
Kemis on Euroopa suurim vääriskivigalerii.
Väidetavalt on Kemis maailma suurim lumeloss. Igal talvel alates 1996. aastast ehitatakse see uuesti erineva arhitektuuriga.
Kemis on läbi kogu ajaloo olnud tugeval positsioonil vasakpoolsed poliitilised jõud. Praegu on Kemi ainus Soome linn, mille volikogus on esindatud kõik neli registreeritud vasakerakonda. Kõige rohkem kohti on Vasakliidul (14) ja Soome Sotsiaaldemokraatlikul Parteil (12).
Kemis ilmub ajaleht Lapin kansa.
Transport.
Linnast läheb läbi Soome põhimaantee ("valtatie") 4 ja Euroopa maanteed E8 ja E75.
Linnast 4,5 km põhjas asub Kemi-Tornio lennujaam.
Linnaosad.
Ajos, Hepola, Karihaara, Karjalahti, Kivikko, Koivuharju, Nauska, Paattio, Peurasaari, Ritikka, Rytikari, Sauvosaari, Syväkangas, Takajärvi, Tervaharju
Jõumoment

Jõumoment ehk moment on mehaanikas jõuga seotud vektoriaalne suurus, mis iseloomustab jõu pööravat toimet.
Jõumomendi tähis on formula_1 või formula_2 ja mõõtühik njuutonmeeter (N·m). Sama ühikuga on näiteks ka pöördemoment, paindemoment ja väändemoment. Neid mõisteid kasutatakse vastavalt sellele, millist toimet jõud kehale avaldab:
Definitsioonid.
Eristatakse jõumomenti punkti ja telje suhtes.
Jõumoment punkti suhtes.
Jõumomendiks punkti formula_3 suhtes formula_4 nimetatakse vektorit, mis võrdub jõu rakenduspunkti kohavektori formula_5 ja jõuvektori formula_6 vektorkorrutisega:
formula_7
Vektori formula_4 suurus ja suund sõltub punkti formula_3 valikust.
Jõumoment telje suhtes.
Jõumoment telje suhtes võrdub momendiga, mille annab selle jõu projektsioon vaadeldava teljega ristuval tasandil telje ja tasandi lõikepunkti suhtes. Jõumoment telje suhtes on ühesuurune mistahes punkti jaoks sellel teljel.
Kujutav geomeetria

Kujutav geomeetria on geomeetria eriharu, milles käsitletakse objektidest tasapinnaliste kujutiste ehk jooniste tuletamist ja ruumigeomeetriliste ülesannete lahendamist kujutiste abil.
Kui geomeetria muudes harudes (stereomeetria, analüütiline geomeetria) lahendatakkse ülesanded arvutuslike meetoditega, siis kujutavas geomeetrias lahendatakse kõik graafiliselt. Seega on siin joonisel eriline koht. Siin on joonis põhivahend, mujal illustreeriva tähendusega. Seega joonis peab üheselt määrama kujutatud objekti kõik geomeetrilised omadused. Kui see tingimus on täidetud siis nimetatakse teda objekti määravaks jooniseks. 
Kujutav geomeetria õppeainena.
Paljudel tehnilistel aladel on kujutav geomeetria alusaine, mis eelneb tehnilisele joonestamisele ja insenerigraafikale. Sealhulgas õpitakse ainet masinaehituses, arhitektuuris, ehituses jne.
Elastne deformatsioon

Elastne deformatsioon on keha (detaili) kuju muutus, mis kaob täielikult pärast välisjõudude lakkamist.
Urupi jõgi

Urup (vene ja karatšai-balkaari "Уруп" (Urup), kabardi-tšerkessi "Уарп" (Uarph)) on jõgi Kaukaasias. Algab Suur-Kaukasusest. Voolab valdavalt põhja, alamjooksul laskub tasandikule. Suubub vasakult Kubanisse, suudmes asub Armavir.
Pikkus 231 km.
Ida-Karpaadid

Ida-Karpaadid (ukraina "Східні Карпати" (Shidni Karpatõ), rumeenia "Carpații Orientali", poola "Karpaty Wschodnie", slovaki "Východné Karpaty") on mäestik Euroopas, osa Karpaatidest. Kulgeb valdavalt loode-kagu suunas. Kõrgus kuni 2305 meetrit.
Tåsinge

Tåsinge on saar Läänemeres Fyni lõunakalda lähedal. 
Pindala 70 km², kõrgus kuni 73 meetrit. 
Kuulub Taanile. Saarelt viib sild edasi Langelandile. Tåsinge saarel on üle 6000 elaniku.
Plastne deformatsioon

Plastne deformatsioon ehk jääkdeformatsioon on deformatsioon, mis ei kao täielikult pärast välisjõudude lakkamist. Ideaalselt plastsest materjalist, näiteks plastiliinist või savist keha säilitab deformatsiooni täielikult. Ehitustarindeid ja masinaid püütakse projekteerida tavaliselt nii, et plastset deformatsiooni ei tekiks.
Plastset deformatsiooni kasutatakse mitmesuguste esemete valmistamiseks. Vajaliku kujuga keha saamist rullikute vahelt läbi laskmise abil nimetatakse valtsimiseks.
Vääne

Vääne ehk torsioon on tugevusõpetuses varda (võlli, tala) deformatsioon, mille puhul varda ristlõikepinnad pöörduvad üksteise suhtes paralleelselt. Vääne tekib siis, kui varrast koormatakse selle risttasapinnal vastassuunaliste jõupaaridega, mille rakenduspunktid on üksteisest teatud kaugusel. Sel juhul moodustavad need jõud keha ristlõigetes sisemise jõumomendi – väändemomendi. 
Vääne tekitab varda ristlõigetes nihkepinge, mida nimetatakse väändepingeks. Ümarvardas suureneb väändepinge võrdeliselt kaugusega varda teljest ja saavutab suurima väärtuse ristlüikepinna välisserval:
formula_1
kus formula_2 on väändemoment ja formula_3 polaartugevusmoment, formula_4 on varda läbimõõt.
Viited.
Mehaanika
Tugevusõpetuse mõisteid

"Siin on loetletud tugevusõpetuse mõisteid.
Velikije Luki (ansambel)

Velikije Luki on eesti punkansambel.
Esimest korda kogunes Velikije Luki 1982. aasta oktoobri lõpus. Esimese koosseisu moodustasid endise ansambli Kopli Otell laulja Munk (Ivo Uukkivi), Ajutise Valitsuse liikmed Allan Vainola ja Peep Männil ning paaris tundmatus bändis laulja-kitarrist olnud Villu Tamme. 
Velikije Luki nimi sattus silma ajalehtedest, sest valmistuti tähistama 40 aasta möödumist Velikije Luki linna all toimunud lahingutest Teise maailmasõja päevil, kus Nõukogude poolel võitles väga palju eestlasi.
Varras (täpsustus)

Varras võib tähendada mitut asja:
Varras

Varras on tugevusõpetuses ruumiline keha, mille üks mõõde (pikkus) on oluliselt suurem kahest ülejäänust. 
Vardad võivad olla nii sirged kui ka kõverad, nii jääva kui ka muutuva ristlõikega. Varda kuju iseloomustatakse selle ristlõike ja teljega ehk joonega, mis ühendab ristlõigete pinnakeskmeid. Horisontaalset varrast, mille koormuseks on peaasjalikult teljega risti suunatud jõud, nimetatakse talaks.
Post.
Tugevusõpetuses nimetatakse vertikaalset varrast, mis on koormatud teljesihiliste jõududega postiks.
Massiiv

"Massiiv" on mitmetähenduslik termin.
Massiiv (tugevusõpetus)

Massiiv on keha, mille kõik kolm mõõdet on sama suurusjärku.
Koorik (tugevusõpetus)

Koorik on tugevusõpetuses keha, mille üks mõõde (paksus) on kahest ülejäänust oluliselt väiksem. Tasandilist koorikut nimetatakse plaadiks.
Nihe

"Nihe" on mitmes tähenduses kasutatav termin.
PS Troika

PS Troika on eesti ansambel.
Ansambel sai alguse 1987. aastal
PS Troika tuntuim hitt on "Põdrakasvataja", Laulu meloodia ja teksti autor on Allan Sarri . Ansambli lugude seas on ka näiteks "Pruun beib", "Kui meri oleks õlu", "Tantsi Kudurot", "Tasakesi" ja "Vana linna tee".
Õnne Kepp

Õnne Kepp (sündinud 15. septembril 1955 Tallinnas) on eesti kirjandusteadlane.
Haridus.
Õnne Kepp lõpetas 1974. aastal Tallinna 7. Keskkooli ning 1982. aastal Tartu Ülikooli eesti filoloogina. 1985–1988 oli ta aspirantuuris ENSV TA Keele ja Kirjanduse Instituudis. 1994. aastal sai ta magistrikraadi eesti kirjanduse alal Tartu Ülikoolis ning 2008. aastal kaitses doktoriväitekirja eesti kirjanduse alal Tallinna Ülikoolis. Tema doktoriväitekirja teema oli "Identiteedi suundumusi eesti luules".
Töökäik.
Ta töötas 1982–1985 Kreutzwaldi-nimelises Riiklikus Raamatukogus raamatukoguhoidjana, 1988–1993 ENSV TA Keele ja Kirjanduse Instituudis nooremteadurina, 1993–1998 Underi ja Tuglase Kirjanduskeskuses nooremteaduri ja teadurina. 1995–1999 oli ta ka Eesti Humanitaarinstituudi dotsent, 2002–2008 Tallinna Ülikooli eesti kirjanduse õppetooli assistent. Alates 2009. aastast töötab ta taas Underi ja Tuglase Kirjanduskeskuse teadurina.
Ta on Eesti Kirjanduse Seltsi liige.
Led R

Led R on 2003. aastal tegevust alustanud Eesti rokkansambel. 
Ansambel esitab peamiselt Led Zeppelini lugusid.
Margus Kappel

Margus Kappel (sündinud 7. septembril 1956) on eesti klahvpillimängija ja pedagoog. 
Ta lõpetas 1971. aastal Nõmme Lastemuusikakooli ja 1975. aastal Tallinna Muusikakeskkooli. 1980. aastal lõpetas Tallinna Riikliku Konservatooriumi klaveri eriala dotsent Ada Kuuseoksa õpilasena. 
Ta on mänginud rokkansamblites Ruja (1974–1979), Kaseke ja Rock Hotel. 
Džässi on ta mänginud muu hulgas Lembit Saarsalu ansamblis (1978–1980) ning trios, millesse peale tema kuulusid kitarristid Ain Varts ja Riho Sibul. Trio esines 1984 Tallinnas ja Tartus. 
Anne Ermi hinnangul on Margus Kappel "emotsionaalne ja tehniliselt suutlik pianist". 
Aastast 2016 on ta Gustav Adolfi Gümnaasiumis klaveriõpetaja.
Isiklikku.
Tema isa Johannes Kappel (1907–1982) oli Tallinna Piiskopliku Toomkoguduse organist. Ta on olnud abielus Merle Talvikuga, neil on poeg Karl Olaf.
Vladlen Livšits

Vladlen Livšits (vene keeles "Владлен Моисеевич Лившиц"; 1. november 1929 Harkiv – 16. märts 2020) oli Eesti insener ja psühholoog. Alates 1948. aastast elas Eestis.
Töö ja teadustegevus.
1967 sai Eesti NSV teenelise inseneri aunimetuse ja samal aastal vabariikliku preemia formaliini tootmisprotsessi optimeerimise eest arvutitehnika abil.
Samal aastal avastas ja kirjeldas iseõppimise protsessi lainelist iseloomu, kasutades muutuva struktuuriga labürintide meetodit. Hiljem on Livšits eksperimentaalselt mõõtnud iseõppimise kiirust informatsiooniühikutes (1976).
Aastatel 1974–1985 töötas Livšits välja ja juurutas Kohtla-Järve põlevkivikeemiatehases tehtud uuringute põhjal paindliku tööaja süsteemi Nõukogude Liidus. Paindlike graafikute levitamisel tegi ta tihedat koostööd kirjaniku ja ajakirjaniku Aleksandr Levikoviga ja Pulitzeri preemia laureaadi, USA ajakirjaniku David K. Shipleriga. Sel teemal korraldati Vladlen Livšitsi initsiatiivil kaks teaduslik-praktilist konverentsi: 1980. aastal Eestis ja 1987. aastal üleliiduline. 1984. aastal avaldas ta paindlikku tööaega käsitleva monograafia.
1991. aastal avaldas ta artikli, kus analüüsis võimalust suurendada süsteemi töökindlust seadmete (elementide) reservi loomise asemel energia või informatsiooni varu arvel (JIT töökindluse printsiip).
1994. aastal valiti ta Rahvusvahelise Psühholoogiaakadeemia (Venemaa) välismaiseks kirjavahetajaliikmeks.
2000. aastal avastas ja uuris Vladlen Livšits koostöös professor Vladimir Skvortsoviga oma abikaasa, kunstnik Lea-Tuti Livšitsi stohhatüüpiates esinevaid fraktaalstruktuure ja tuli järeldusele, et monotüüpia (kuhu kuulub ka stohhatüüpia) on oma olemuselt fraktaalkunst.
2005. aastal avaldas Vladlen Livšits trükis Andrei Kolmogorovilt viimase eluajal saadud materjalid gnoseoloogilise printsiibi kohta, formuleeris Kolmogorovi laiendatud gnoseoloogilise printsiibi, samuti Jungi kaksikute gnoseoloogilise printsiibi ning avaldas Psühholoogilise manifesti.
On välja pakkunud indiviidile orienteeritud ühiskonna juhtimise süsteemi (makronanojuhtimine), aga ka psühhologiseeritud gümnaasiumi loomise printsiibid (2006). Vladlen Livšitsi viimased tööd on seotud pedagoogilise logistikaga ja sünnieelse psühholoogiaga.
Temalt on ilmunud üle saja teaduspublikatsiooni.
Isiklikku.
Livšits sündis arsti perekonnas. Tema abikaasa oli Lea-Tuti Livšits, naiseisa oli Hugo Sturm. 
Tema lemmiktsitaat pärines Bernard Malamudilt: "Kui sa kunagi unustad, et oled juut, siis tuletab mõni mittejuut sulle seda meelde."
Nemo

Nemo oli Eesti ansambel, mis tegutses aastatel 1972–1991. Alustas tegevust Tallinna Puhkeparkide Direktsiooni ansamblina 1974. aastal, põhiliseks tegutsemiskohaks Mustamäe kasiino. 
Ansambli tuntumate laulude hulgas olid "Tuhk ja teemant", "Ei jäänud aega tangoks", "Figaro", "Petlik õnn", "Armastus", "Lohutuseks ümber maailma", "Ühe õhtu mälestus", "Saatus".
Helikandjad.
Nemol on ilmunud kokku 4 albumit.
Eesti Entsüklopeediakirjastus

Eesti Entsüklopeediakirjastus (Eesti Entsüklopeediakirjastuse AS; lühend: EEK) oli Eestis tegutsenud teatme- ja aimekirjanduse väljaandmisele spetsialiseerunud kirjastus. Kirjastus andis välja eesti rahvusentsüklopeediat "Eesti entsüklopeedia".
Eesti Entsüklopeediakirjastuse eelkäija oli Eesti Riikliku Kirjastuse juurde 1963. aastal moodustatud "Eesti nõukogude entsüklopeedia" (ENE) peatoimetus. 1965. aastal läks ENE peatoimetus üle kirjastuse Valgus koosseisu. Ning 18. jaanuaril 1991 moodustati ENE peatoimetuse õigusjärglasena Eesti Entsüklopeediakirjastuse Aktsiaselts.
Ettevõtte konsolideeritud müügitulu oli 2006. aastal 16,3 miljonit krooni ning 2007. aastal 25,4 miljonit krooni, 2006. aastal oldi kahjumis 2,89 miljoni krooniga ning 2007. aastal kasumis 2,12 miljoni krooniga.
Ettevõtte suuraktsionärid olid 2009. aasta jaanuari alguse seisuga Hardo Aasmäe (osalus 25,6%), Jüri Ott (osalus 20,4%) ja Ülo Kaevats (osalus 12,0%).
2. juunil 2011 kuulutas Harju maakohus välja Eesti Entsüklopeediakirjastuse AS-i pankroti. Pankrotimenetlus aga takerdus, sest kirjastuse viimase kontori omanik Ülemiste City konfiskeeris 9000-eurose üürivõla katteks firma kontoris olnud vara ja müüs maha. Pankrotihaldur Tiina Mitt hindas selle väärtuseks üle 4,3 miljoni euro. Mahamüüdud dokumentide, autorilepingute ja toimetamisel olnud raamatute asukoht on teadmata. Kaotsis on ka osa EE arhiivist, algatati kriminaaluurimine.
Eesti Entsüklopeedia veebiversiooni loomise võttis üle MTÜ Entsüklopeedia, mis juba 2010. aastal sai selleks riikliku rahastuse. Eesti Entsüklopeediakirjastuse Aktsiaselts kustutati äriregistrist 2018. aastal, MTÜ Entsüklopeedia 2019. aastal.
2 Quick Start

2 Quick Start on Eesti ansambel, mis loodi 1992. aastal Mikk Targo eestvedamisel. 
Idee sündis toonase välismaise popansambli Undercover eeskujul, kes kaverdas 1970. ja 1980. aastate muusikat moodsas tantsumuusika võtmes.
Ansambli nimi tuleneb nende sämpli "too quick start" nimest.
Karavan (ansambel)

Karavan on Eesti ansambel, mis loodi 1983. aasta novembris.
Ansambli ristiisa oli liiklusinspektor Kirill Teiter.
Aastatel 1984, 1985 ja 1986 kuulutati ansambel aasta parimaks bändiks.
Karavan oli Silvi Vraidi saateansambel 1994. aasta Eurovisiooni lauluvõistlusel Dublinis.
Karavan 25.
2008. aasta novembris täitus ansamblil 25. tegevusaasta ja sel puhul toimusid kontserdid Jõhvi Kontserdimajas, Tartu Vanemuise Kontserdimajas, Kuressaare Spordikeskuses, Pärnu Kontserdimajas ja Tallinnas Estonia kontserdisaalis.
Oort

Oort on Eestis tegutsenud regirokkansambel.
1996. aasta sügisest tegevust alustanud ansambel on varem kandnud nimesid Sass-projekt ja Sammalaeng. Ansambel hakkas tegutsema ajal, kui rahvamuusika populariseeriminegi Eestis veel lapsekingades oli. Ansambli liikmed on mitu korda vahetunud. 
Oorti tegevus katkes mitmeks aastaks 2012. aastal, kui ansambli juht Aleksander Sünter terviseprobleemide tõttu rokkmuusika tegemisest loobus. Aleksander Sünter suri 2014. aasta alguses. 2018. aastal suri tervislikel põhjustel viimane ansambli eestvedaja klahvpillimängija Toomas Jõks.
Eesti kolhooside loend

Siin on loetletud Eesti NSV-s asunud kolhoose.
Rakvere rajoon.
1949–1993 aastatel oli Laekvere vallas tegutsenud 24 kolhoosi.
Sovhoos

Sovhoos (vene keeles: "совхоз", lühend sõnadest "советское хозяйство", sõna-sõnalt "nõukogude majand", tavakasutuses "riigimajand"; lühendatult "sv" või "svh" või "sh") oli Nõukogude Liidus riiklik põllumajandusliku tootmise ettevõte. 
Esimesed sovhoosid Nõukogude Venemaal moodustati 1918. aastal.
1988. aastal oli Eestis 136 sovhoosi. Enne seda oli toimunud hulk majandite liitmisi ning paljudel juhtudel kadus liitmisel mõni kolhoos.
Kolhoosi ja sovhoosi võrdlus.
Sovhoos oli NSV Liidus riikliku alluvusega, kolhoos aga ühismajand, mis kuulus kolhoosnikele. Sovhoosnikel oli tööraamat. 
Stalinismi ajal sai kolhoosnik lahkuda esimehe loal. Kavalamad, kes lahkuda tahtsid, tegid tööd meelega halvasti või mängisid isegi joodikut, kuna siis oli suurem tõenäosus, et tööline lastakse lahti. Kolhoosniku lubatud põllumaa suurus oli kuni pool hektarit, sovhoosnikul ja töölisel kuni 0,15 ha. Põllumaa oli oluline allikas ka isikliku toidu saamiseks. 
Tehnikaga varustamine oli sovhoosides parem. Näiteks tööriistu töökojale, puure, keermelõikureid said põllumajandusasutused osta spetsiaalsest laost. Enamik kaupu oli lubatud müüa ainult sovhoosidele. Elektrimootoreid olid kolhoosidel samuti raskem saada. Tuli kavaldada. Tehti näiteks "must kassa". Kasvatati mõni lehm või siga kolhoosi karjas üles, aga raamatupidamisse kirja ei pandud. Loom müüdi mõne kolhoosniku nime all maha ja raha pandi "musta kassasse". Elektrimootoreid toodeti Tallinnas Volta tehases.
Kett

Kett on järjestikku haagitud jäikadest lülidest koosnev painduv tarind.
Ajalugu.
Ketil looduses otsest vastet pole.
Ahel on metallköidise rollis tuntud juba pronksiajast. Ankruketti kasutas Makedoonia Aleksander. Tõstekett leidub Archimedese ja konveierkett Vitruviuse kirjeldataud seadmeis enam kui 2000 aastat tagasi. Kette kirjeldas oma raamatus "Mechanike Syntaxis" ka 3. ja 2. sajandil e.m.a. elanud Philon Byzantionist. Keskajal kasutati ajamilülina traatlülidest kette. Inglane Ph. White patenteeris 1634 ankruketi. 1829. aastal leiutas prantslane André Galle plaatvõlliketi, mis pani aluse kiiremate ja tugevamate plaatkettide arengule.
1874. aastal võeti kasutusele puksliigend, 1880 kaitsti puks rulliga. 1895 ilmus müratu hammaskett. Veerevõllikutega hammaskett ilmus alles sellel sajandil.
Ajamikett

Ajamiketid on ketid, mis kannavad kettajamis võllilt võllile üle pöördemomenti. Et jõudu kantakse üle hambumisega, mitte suurt eelpingust nõudva hõõrdega, piisab elementide sidestuse hoidmiseks tavaliselt keti vaba haru kaalust, mis põhjustab nn läbirippe. 
Kettajam kujuneb rihmajamist kompaktsemaks, sest tema laagrikoormused on väiksemad ning kett on rihmast tugevam ja painduvam. Oluline eelis on libisemise puudumine ülekandes ja püsiv keskmine ülekandearv, mis võimaldab teda kasutada ka suurte ülekandearvude, telgede vahe ja võimsuste korral. Väikese vajaliku haardenurga (vajalik 120°) tõttu saab korraga käitada mitut ketiratast. Kasutegur on suur – kuni 0,98.
Kopli Otell

Kopli Otell oli eesti punkansambel, mis tegutses Tallinnas aastatel 1981–1982.
Triboloogia

Triboloogia on teadusharu, mis käsitleb detailide hõõret, määrimist ja kulumist.
Iga triboloogilist probleemi saab käsitleda tribosüsteemi mõiste abil. Kuigi ajalooliselt on see olnud osa inseneriteadustest, on viimase kümnendi jooksul tähtsust kogunud ka nanotriboloogia, mis käsitleb triboloogia põhimõtteid üksikute molekulide tasandil.
Michaela Dorfmeister

Michaela Dorfmeister (sündinud 25. märtsil 1973 Viinis) on Austria endine mäesuusataja, kahekordne olümpiavõitja (2006) ja kahekordne maailmameister (2001 ja 2003).
Dorfmeister oli spetsialiseerunud põhiliselt kiirust nõudvatele aladele, millel ta ka oma kõik tippvõistluste medalid võitis. Esimese kuldmedali sai ta maailmameistrivõistlustel 2001. aastal Sankt Antonios, kus ta võitis kiirlaskumise. Ülisuurslaalomis tuli ta maailmameistriks kaks aastat hiljem Sankt Moritzis. Olümpiakullad sai Dorfmeister Torinos 2006. aasta olümpiamängudelt, kus ta tuli olümpiavõitjaks kiirlaskumises ja ülisuurslaalomis.
Michaela Dorfmeisteri karjäär maailma karikasarjas algas hooajal 1991/1992 ja lõppes 2005/2006. 15 hooaja jooksul võitis Dorfmeister korra, hooajal 2001/2002, üldkarika, lisaks võitis ta mitu üksikalade karikat. Maailma karikasarja etapivõite kogunes tal 25 (10 ülisuurslaalomis, 8 suurslaalomis ja 7 kiirlaskumises).
Dorfmeister on võitnud MK-etapi vanima naismäesuusatajana. 3. märtsil 2006 sai ta Hafjelli ülisuurslaalomis esikoha, kui ta oli 32 aasta ja 343 päeva vanune.
Michaela Dorfmeister lõpetas tippsportlaskarjääri 18. märtsil 2006.
Oléron

Oléron on saar Biskaia lahes. 
Pindala 175 km². Saar on madal, kõrgus kuni 32 meetrit. 
Kuulub Prantsusmaale. Oléroni ühendab mandriga 3027 m pikkune sild, mis on Prantsusmaa pikim.
Mäesuusatamise maailmameistrivõistlused

Mäesuusatamise maailmameistrivõistlusi peetakse iga kahe aasta tagant. MM-võistlusi korraldab Rahvusvaheline Suusaföderatsioon (FIS). 
Esimesed mäesuusatamise maailmameistrivõistlused peeti 1931. aastal Mürrenis Šveitsis ja kuni 1939. aastani toimusid need igal aastal. Aastatel 1948–1982 võisteldi iga kahe aasta järel. Olümpiamängude aastatel kuni 1980. aastani nimetati olümpiavõitja ka maailmameistriks ja eraldi MM-võistlusi nendel aastatel ei toimunud. Erandiks oli Alpi kahevõistlus, mis ei kuulunud olümpiamängude kavva (Alpi kahevõistlus võeti OM-i programmi 1988. aasta olümpiamängudel). 1984. aastal maailmameistrivõistlusi ei toimunud ja otsustati siirduda võistluste pidamisele paaritutel aastatel alates 1985. aastast. Enam ei ole taliolümpiamängude ja maailmameistrivõistluste korraldamisel kokkulangevust. Lumepuuduse tõttu Hispaanias 1995. aastal pidamata jäänud maailmameistrivõistlused toimusid aasta hiljem.
Armin Zöggeler

Armin Zöggeler (sündinud 4. jaanuaril 1974 Meranos) on Itaalia kelgutaja. Kahekordne olümpiavõitja (2002 ja 2006) ja viiekordne maailmameister.
Saavutused.
Olümpiamängudel.
Lillehammer 1994
Nagano 1994
Salt Lake Sity 2002
Torino 2006
Vancouver 2010
Sotši 2014
Maailmameistrivõistlustel.
Lillehammer 1995
Königssee 1999
Sankt Moritz 2000
Calgary 2001
Sigulda 2003
Nagano 2004
Park City 2005
Isiklikku.
Armin Zöggeler on 181 cm pikk ja ta kaalus tippsportlasena 84 kg.
Tallinna tänavate loend

"Siin on loetletud tähestikulises järjekorras Tallinna tänavaid ja muid aadressikohti, samuti muid väikekohanimesid.
2016. aasta seisuga Tallinnas oli 1374 tänavat (2010. aastal 1298, 2012. aastal 1313).